
Prolog

Cypress Springs, Louisiana

Torsdag, 17. oktober 2002

Kl. 03.30

Han som ble kalt Formannen, ventet tålmodig. Han visste at kvinnen snart ville komme. Han hadde holdt henne under oppsikt. Lært seg timeplanen hennes, vanene. Naboenes også.

I kveld skulle hun få kjenne prisen for moralsk forfall.

Han lot blikket gli over kvinnens mørke soverom. Klesplagg lå strødd utover gulvet. På toalettkommoden stod en rekke sminkekrukker og flasker, tomme Cola Light og Miller Lite bokser, innpakningspapir etter tyggegummi og godterier. Et overfylt askebeger.

En gris i tillegg til hore.

Han ble fylt av både oppgitthet og avsky. Hadde han ventet noe annet fra en kvinne som henne? En bakgårdskatt som lå med en ny mann nesten hver eneste natt?

Han var verken snerpete eller noen helgen. Han var heller ikke naiv. Nå for tiden ventet få med å fullbyrde forholdet til de var gift. Det kunne han leve med; han forstod fysiske behov.

Men slike utskeielser som hennes ville ikke bli tolerert i Cypress Springs. De Sju hadde stemt. Det hadde vært enstemmig. Som lederen deres var det hans ansvar å få henne til å forstå.

Formannen kikket på klokken på nattbordet. Han hadde ventet i nesten en time. Det ville ikke være så lenge igjen nå. I kveld hadde hun dratt til CJ's, en bar på vestsiden av byen. Hun hadde forlatt stedet med en mann som het DuBroc. Slik hun hadde for vane, hadde de dratt hjem til ham. Så vidt Formannen visste, var dette DuBrocs første forseelse. Han ville også bli overvåket. Og advart, om nødvendig.

Fra forsiden av leiligheten kom en lyd idet nøkkelen ble vridd rundt. Døren ble åpnet og deretter lukket. Han grøsset. Av avsky over det uunngåelige. Han var ikke noe rovdyr, slik enkelte ville kalle ham.

Han var heller ikke noe blodtørstig monster eller sadist.

Han var en hederlig mann. Gudfryktig, lovlydig. En patriot.

Men som de andre medlemmene av De sju, måtte han ty til desperate midler. For å beskytte og forsvare alt han var glad i.

Kvinner som denne skitnet til samfunnet og bidro til det moralske forfallet i verden.

Det var selvsagt ikke bare dem. De som drakk for mye, de som løy, bedro, stjal; de som brøt både samfunnets og Guds lover.

De Sju hadde gått sammen for å kjempe mot slik fordervelse. For Formannen og hans seks generaler dreide det seg ikke om å straffe synderne, men om å bevare en livsstil man hadde hatt i Cypress Springs i over hundre år. Et samfunn der folk fortsatt kunne spasere i gatene om kvelden, der naboer hjalp hverandre, der familieverdier var mer enn bare en politisk frase.

Ærlighet. Integritet. Den Gylne Regelen. Alt dette gjaldt i Cypress Springs. De Sju ville sørge for at det fortsatte slik.

Formannen sammenlignet umoral med den kjøttetende bakterien som hadde vært så mye omtalt i nyhetene for noen år siden. Når den først var kommet inn i kroppen, spiste den opp alt rundt seg til bare et råttent lappverk stod igjen. Slik virket umoralen på samfunnet også. Hans jobb var å sørge for at noe slikt ikke skjedde.

Formannen lyttet intenst. Kvinnen nynnet lavt mens hun kom mot soverommet der han ventet. Den selvtilfredse lyden gjorde ham kvalm.

Han reiste seg og gikk mot døren. Hun kom inn gjennom den. Han grep henne bakfra og la en hanskekledd hånd over munnen hennes. Hun luktet billig parfyme, sigaretter. Sex.

– Elaine St. Claire, sa han mot øret hennes. Stemmen lød dempet bak finlandshetten. – Du er blitt dømt og funnet skyldig i å bidra til det moralske forfallet i dette samfunnet. I å prøve å ødelegge en levemåte som har eksistert i over hundre år. Du må betale prisen.

Han tvang henne mot sengen. Hun kjempet forgjeves imot.

Han visste hva hun trodde – at han hadde tenkt å voldta henne. Han ville før kastreres enn å være sammen med en kvinne som henne. Dessuten, hva slags straff eller advarsel ville det være?

Nei, han ville gi henne noe mer minneverdig.

Han stoppet like ved sengen og tvang henne til å se ned. På madrassen. Og gaven han hadde laget til henne.

Han hadde laget instrumentet av et balltre, et slikt miniatyrballtre baseballsfans pleier å kjøpe. Han hadde dekket det med flatbankede blikkbokser – han hadde valgt Cola Light, yndlingsdrikken hennes – og hadde revet metallet opp slik at det lignet skarp, skjellet hud. Det vanskeligste hadde vært knivbladet han hadde felt inn foran på balltreet.

Hun stivnet. Frykten strømmet gjennom henne – redselen for det ufattelige.

– Til deg, Elaine, hvisket han. – Siden du liker så godt å knulle, vil straffen være å gi deg det du liker.

Hun rygget bakover. Han smilte.

– Jeg laget den for å rive deg opp fra underlivet til strupen, fortsatte han. – Fra innsiden, Elaine. Det blir en uutholdelige måte å dø på. Du blir revet i filler innvendig. Voldsom blødning vil føre til sjokk. Deretter koma. Og til slutt, døden. Men på det tidspunktet vil du selvsagt tigge om å få dø.

Hun laget en høy og vettskremt lyd.

– Tror du det er mulig å bli knullet i hjel, Elaine? Er det slik du vil like å dø?

Hun kjempet imot idet han dro henne nærmere.

– Tenk deg hvordan det vil føles å bli revet i filler innvendig, Elaine. Smerten, hjelpeløsheten. Å vite at du kommer til å dø.

Han presset munnen nærmere øret hennes. – Hvis du er heldig, vil du besvime. Men det finnes måter jeg kan holde deg våken på, vet du. Du vil be om nåde, tigge om et mirakel. Men intet mirakel vil skje. Ingen helt vil komme og redde deg. Ingen vil høre skrikene dine.

Hun skalv så voldsomt at han måtte holde henne oppe. Tårene rant nedover kinnene hennes.

– Dette blir din eneste advarsel, fortsatte han. – Forlat Cypress Springs straks. Ikke si et ord til noen. Gjør du det, blir du drept. Politiet kan ikke hjelpe deg, ikke ta kontakt med dem. Gjør du det, blir du drept. Blir du her, dør du. Og jeg lover deg at det blir en grusom død.

Han slapp henne, og hun sank sammen på gulvet. Han stirret ned på henne. – Vi er mange, og vi følger med. Forstår du, Elaine St. Claire?

Hun svarte ikke, og han bøyde seg, grep tak i håret hennes og rykket ansiktet hennes opp mot sitt. – Forstår du?

– J-ja, hvisket hun. – Hva som he . . . jeg gjør . . . hva som helst.

Han smilte svakt. Generalene hans ville bli fornøyd.

Han slapp henne. – Flink pike, Elaine. Ikke glem denne advarselen. Du er nå herre over din egen skjebne.

Formannen grep våpenet og forlot henne. Idet han åpnet døren og gikk ut, ga hulkene hennes gjenlyd i leiligheten.

Cypress Springs, Louisiana

Onsdag, 5. mars, 2003

Kl. 14.30

Avery Chauvin stanset leiebilen sin foran Rauche's manufakturforretning og steg ut. En fuktig bris rusket i det korte, mørke håret hennes idet hun tok et overblikk over Main Street. Rauche's lå fortsatt på dette attraktive hjørnet av Main og First Street, Azalea Café skrek fremdeles etter et strøk med maling, Parish Bank var ikke blitt oppkjøpt av noen av de store bankkonsernene, og byens torg, som alle disse bygningene lå rundt, var like skyggefullt og vakkert som alltid, og lysthuset i midten var skinnende hvitt.

Cypress Springs hadde ikke forandret seg i det hele tatt mens hun var borte, tenkte hun. Det var som om de tolv årene som hadde gått fra den gang hun dro av gårde til Louisiana State University i Baton Rouge, og bare hadde vært hjemom på ferie, hadde vært en drøm. Som om livet hennes i Washington, D.C., var ren innbilning.

Om det var tilfelle, ville moren hennes være i live, slaget hun hadde fått ville ligge elleve år inn i fremtiden. Og faren . . .

Smerten strømmet gjennom henne. Hodet ble fylt av farens stemme på telefonsvareren.

«Avery, kjæreste . . .  Det er far. Jeg hadde håpet . . . jeg må snakke med deg. Jeg hadde håpet . . .» Pause. «Det er noe . . . jeg . . . prøver senere. Farvel, lille venn.»

Hvis hun bare hadde tatt den telefonen. Hvis hun bare hadde stoppet og tatt seg tid til å snakke med ham. Kongressmannen som omsider hadde bestemt seg for å snakke ut, kunne ha ventet. Et par minutter. Et par minutter som kanskje ville ha forandret alt.

Hun tenkte videre til neste morgen, på telefonen fra Buddy Stevens. Farens beste venn. Cypress Springs' politimester.

«Avery, det er Buddy. Jeg har noen . . . dårlige nyheter, vennen min. Din far, han er . . .»

Død. Faren hennes var død. Mellom det tidspunktet faren hadde ringt henne og neste morgen, hadde han tatt livet av seg. Gått inn i garasjen, helt diesel over seg og tent på.

Hvordan kunne du gjøre det, far? Hvorfor gjorde du det. Du sa ikke engang at . . .

Et kort hyl av en politisirene avbrøt tankene hennes. Avery snudde seg. En politibil fra West Feliciana stanset bak Blazeren hennes. En politimann steg ut og kom mot henne.

Hun gjenkjente den høye skikkelsen. Matt Stevens, barndomsvenn, ungdomskjæreste, mannen hun hadde forlatt for å følge drømmen om å bli journalist. Hun hadde bare sett Matt noen få ganger siden den gangen, sist i morens begravelse for nesten et år siden. Buddy måtte ha fortalt ham at hun skulle komme.

Avery løftet hånden til hilsen. Fortsatt pen, tenkte hun da han kom mot henne. Fortsatt distriktets beste erobring. Eller kanskje han ikke var det lenger; han kunne være gift nå.

Han stanset foran henne, men smilte ikke. – Det er godt å se deg, Avery. Hun så sitt eget speilbilde i solbrilleglassene hans, en bitteliten kvinne, det alveaktige utseendet hennes ble forsterket av hårfasongen og de store, mørke øynene.

– Det er godt å se deg også, Matt.

– Jeg er lei for det med din far. Det er virkelig sørgelig.

– Takk, jeg . . . jeg setter pris på at du og Buddy tok dere av fars . . .  Halsen hennes snørte seg sammen; hun fortsatte, ville ikke bryte sammen. – Fars levninger, avsluttet hun.

– Det var det minste vi kunne gjøre. Matt så bort og deretter tilbake. – Fikk du tak i slektningene dine i Denver?

– Ja, fikk hun frem og følte seg fortapt. Det var all familie hun hadde igjen – et par fjerne slektninger. Alle andre var borte nå.

– Jeg var også glad i ham, Avery. Jeg visste at han hadde . . . slitt etter din mors død, men jeg kan fortsatt ikke fatte at han gjorde dette. Jeg føler det som om jeg burde ha sett hvor ille han hadde det. At jeg burde ha forstått det.

Da kom tårene. Hun var datteren hans. Det var hun som var skyldig. Hun som burde ha forstått.

Han strakte frem hånden. – Det er helt i orden å gråte, Avery.

– Nei . . . jeg har allerede . . .  Hun kremtet og prøvde å ta seg sammen. – Jeg må ordne med . . .  begravelsen. Eier Gallaghers fortsatt . . .

– Ja. Danny har overtatt etter faren. Han venter nok telefon fra deg. Far fortalte ham at du skulle komme i dag.

Hun nikket mot bilen hans. – Du er utenfor myndighetsområdet ditt.

Politiet i Cypress Springs tok seg av selve byen. Sheriffkontoret hadde ansvaret for resten av kommunen.

Munnviken hans løftet seg. – Skyldig. Jeg kjørte litt rundt her og håpet å få tak i deg før du dro hjem til huset.

– Jeg var på vei dit nå. Jeg stoppet bare . . .  fordi . . .  Hun tidde. Hun hadde egentlig ikke hatt noen grunn til å stoppe.

Han så ut til å forstå. – Jeg blir med deg.

– Det er snilt av deg, Matt. Men unødvendig.

– Det er jeg uenig i. For det er ille, Avery. Jeg synes ikke du bør se det alene første gangen. Jeg blir med deg, avsluttet han bryskt. – Enten du vil eller ikke.

Avery så på ham et øyeblikk. Så nikket hun og snudde seg og satte seg inn i den leide Blazeren. Idet hun startet bilen og begynte å kjøre det siste stykket mot huset der hun hadde vokst opp, trakk hun pusten dypt.

Faren hadde valgt å ta livet sitt midt på natten da naboene trolig ikke ville se eller lukte brannen. En nabo som var ute på en tidlig joggetur, hadde oppdaget at det brant i garasjen. Etter å ha prøvd å vekke faren, som han trodde lå og sov, hadde han ringt brannvesenet. Det var blitt tilkalt brannetterforskere. De hadde ringt rettsmedisineren, som så hadde varslet politiet i Cypress Springs. Til slutt var faren blitt identifisert ved hjelp av tannlegejournaler.

Verken obduksjonen eller politiets etterforskning hadde antydet noe kriminelt. Ingen hadde heller kjennskap til noe mordmotiv: dr. Phillip Chauvin hadde vært godt likt og respektert. Politiet betraktet det som et selvmord.

Ikke noe brev. Ikke noe farvel.

Hvordan kunne du gjøre det, far? Hvorfor?

Avery nådde foreldrenes hus og svingte inn i oppkjørselen. Plenen utenfor huset fra 1920-årene trengte å bli slått, bedene måtte lukes og buskene klippes. Asaleaene var allerede begynt å blomstre. Snart ville bedene være et hav av rosa.

Faren hadde elsket hagen sin. Han hadde brukt helgene til å stelle med den. Nå virket den både overgrodd og forsømt.

Avery rynket pannen. Hvor lenge var det siden faren hadde stelt i hagen? undret hun. Åpenbart mye lenger enn de to dagene han hadde vært død.

Enda et bevis på hvor tungt han hadde hatt det. Hvordan kunne hun ha unngått å skjønne hvor deprimert han var blitt? Hvorfor hadde hun ikke merket at noe var galt hver gang de snakket sammen i telefonen?

Matt stanset bak henne. Hun trakk pusten dypt og steg ut av bilen.

Han møtte henne med et dystert uttrykk. – Er du sikker på at du er klar for dette?

– Har jeg noe valg?

Begge visste at hun ikke hadde det, og begynte å gå mot garasjen som lå bak hovedhuset og var forbundet med det med en overbygget gangvei.

Idet de nærmet seg, ble lukten av brann sterkere. Da de rundet hjørnet, så hun at døren hadde en stor, svart flekk.

– Varmen fra brannen, forklarte Matt. – Den gjorde mer skade inne. Det er faktisk rart at ikke hele bygningen brant ned.

Avery og Matt nådde bort til garasjen. Hun stålsatte seg mot det hun ville få se. Hun visste hvor grusomme branndødsfall var.

Matt førte henne mot sidedøren. Åpnet den. De gikk inn i bygningen. Lukten traff henne. Det samme gjorde tanken på farens siste minutter. Hun forestilte seg skrikene hans idet flammene omsluttet ham. Idet huden begynte å smelte. Avery løftet hånden mot munnen og stirret på det store, svidde feltet på sementgulvet – stedet der faren hennes var blitt brent levende.

Hun begynte å skjelve. Det gikk rundt for henne. Hun snudde seg og løp ut, mot asaleabuskene. Der krøket hun seg sammen og kjempet for ikke å kaste opp.

Matt kom bort til henne og la en hånd på ryggen hennes.

Avery knep øynene igjen. – Hvordan kunne han gjøre det, Matt? Hun så på ham over skulderen med tårer i øynene. – Det er ille nok at han tok sitt eget liv, men å gjøre det på den måten? Smerten . . .  den må ha vært uutholdelig.

– Jeg vet ikke hva jeg skal si, mumlet han. – Jeg skulle ønske jeg hadde et svar til deg.

Hun rettet seg opp. – Min far elsket livet. Han var jo lege, for Guds skyld. Han hadde viet sitt eget liv til å redde  andres.

Da Matt tidde, fortsatte hun: – Han var stolt av seg selv. Stolt av hvordan han hadde levd. Mannen som gjorde dette, hatet seg selv. Det var ikke min far. Det var ikke det, Matt.

– Avery, du har ikke . . .  Han tidde.

– Hva, Matt? Jeg har ikke hva?

– Vært her så ofte i det siste. Han grep hendene hennes. – Din far hadde ikke vært seg selv en tid. Han trakk seg tilbake fra alle. Holdt seg inne i dagevis. Når han gikk ut, snakket han ikke. Krysset gaten for å unngå å snakke med folk.

Hvorfor visste hun ikke dette? - Når begynte dette? spurte hun fortvilet.

– På den tiden han ga opp praksisen sin.

Like etter morens død.

– Hvorfor ringte ingen til meg? Hvorfor . . .? Hun tidde og presset de skjelvende leppene sammen.

Han klemte fingrene hennes. – Det skjedde ikke over natten. Først virket han bare opptatt. Eller som om han trengte tid til å sørge. Det var  først nylig at folk begynte å snakke.

Avery så på farens overgrodde hage. Ikke rart den så slik ut, tenkte hun.

– Jeg beklager, Avery. Det gjør vi alle.

Hun snudde seg bort og begynte å gråte.

Matt gikk bort til henne og trakk henne inntil seg. Hun lente seg mot ham og gjemte ansiktet mot skulderen hans og gråt som et barn.

Han holdt henne klosset og stivt. Av og til klappet han henne på skulderen og mumlet noe trøstende som hun ikke oppfattet.

Omsider stanset tåreflommen, og hun trakk seg forlegen bort fra ham. – Jeg beklager. Det er . . .  jeg trodde jeg kunne takle det.

– Ærlig talt, hvis du virkelig hadde kunnet takle det, ville jeg blitt bekymret for deg.

Hun begynte å gråte igjen. – Jeg trenger et lommetørkle. Unnskyld meg.

Hun gikk mot bilen, og han fulgte etter. Hun lette i vesken og fant et krøllet lommetørkle, pusset nesen og tørket øynene. Så snudde hun seg mot ham igjen. – Hvorfor visste jeg ikke hvor ille han hadde det? Er jeg så selvopptatt?

– Ingen av oss visste det, sa han mildt. – Og vi så ham hver dag.

– Men jeg var datteren hans. Jeg burde ha hørt det i stemmen hans.

– Det er ikke din feil, Avery.

– Ikke? Hun stakk de skjelvende hendene i lommene. – Likevel lurer jeg på om han ville ha vært i live i dag hvis jeg hadde sluttet i jobben etter mors død og blitt i Cypress Springs. Hvis jeg bare hadde løftet av telefonrø . . .

Hun greide ikke si mer og tidde. – Det gjør så vondt.

– Ikke klandre deg selv. Du kan ikke forandre fortiden.

– Jeg kan ikke det, kan jeg vel? sa hun bittert. – Jeg elsket min far mer enn noen annen, likevel kom jeg bare hjem noen få ganger i løpet av alle de årene etter college. Selv etter at mor døde så brått og grusomt. Det burde ha vært en vekker, men var det ikke. Men jeg blir nødt til å leve med det, ikke sant?

– Nei, sa han. – Du må lære av det. Det er fremtiden som teller nå. Ikke fortiden.

En flokk tenåringer kom kjørende forbi i en pickup. Latteren deres brøt den spente stemningen. Pickupen ble fulgt av enda en flokk tenåringer, disse kjørte en gul, åpen bil.

Avery så på klokken. Halv fire. Skolen sluttet på samme tid som før.

Rart hvordan enkelte ting kunne forandre seg så dramatisk og andre ikke i det hele tatt.

– Jeg bør komme meg tilbake på jobb. Går det bra med deg nå?

Hun nikket. – Takk for at du tok deg av meg.

– Du behøver ikke takke. Han begynte å gå mot bilen. Så stoppet han igjen. – Det glemte jeg nesten, mor og far venter deg til middag i kveld.

– I kveld? Men jeg er nettopp kommet.

– Akkurat. Ikke tale om at mor og far vil la deg være alene den første kvelden hjemme.

– Men . . .

– Du er ikke i storbyen lenger, Avery. Her tar folk seg av hverandre. Dessuten er du familie.

Hjem. Familie. Akkurat da lød ingenting bedre enn det. – Jeg kommer. Bor de fortsatt på ranchen? spurte hun og brukte kallenavnet de hadde gitt Stevens-familiens ranchlignende hjem.

– Selvsagt. Status quo er noe du kan regne med i Cypress Springs. Han gikk bort til bilen og åpnet døren. – Er klokken seks for tidlig?

– Det er helt perfekt.

– Fint. Han satte seg inn i bilen, startet motoren og begynte å rygge. Halvveis nede i oppkjørselen stanset han og åpnet vinduet. – Hunter er hjemme igjen, ropte han. – Jeg tenkte du gjerne ville vite det.

Avery stod som limt fast til og med etter at Matts bil var forsvunnet. Hunter? tenkte hun vantro. Matts tvillingbror og det tredje medlemmet i triumviratet deres. Tilbake i Cypress Springs? Det siste hun hadde hørt om ham, var at han var partner i et høyt ansett advokatfirma i New Orleans.

Avery snudde seg bort fra veien og mot barndomshjemmet igjen. Noe hadde skjedd den sommeren hun var femten og Hunter og Matt seksten. En kløft var blitt skapt mellom brødrene. Hunter var blitt stadig mer reservert, sint. Han og Matt hadde ofte sloss, flere ganger voldsomt. Stevens-familiens hjem, som alltid hadde vært et sted fullt av varme, latter og kjærlighet, var blitt en slagmark. Som om fiendskapen mellom brødrene hadde smittet over på alle i familien.

I begynnelsen hadde Avery vært sikker på at de vonde følelsene mellom brødrene ville gå over. Men de hadde ikke gjort det. Hunter hadde dratt til college og hadde aldri kommet tilbake – ikke engang på ferie.

Nå hadde han, akkurat som hun, kommet tilbake til Cypress Springs. Merkelig, tenkte hun. Et snodig sammentreff. Kanskje hun i kveld ville finne ut hva som hadde brakt ham tilbake.

Presis klokken seks stanset Avery foran Stevens-familiens hus. Buddy Stevens, som satt på verandaen på forsiden og røykte en sigar, fikk øye på henne og kom seg på bena. – Der er jenta mi! brølte han. – Trygt hjemme igjen!

Hun skyndte seg opp til huset og ble omfavnet av ham. Han var en diger mann med tønnebryst og drønnende stemme, og han hadde vært politimester i Cypress Springs så lenge hun kunne huske. Selv om han var en hard og tøff politimann når det gjaldt byen og forbrytelser, var den Buddy Stevens hun kjente bare en diger, koselig teddybjørn. En tøffing som var myk innvendig og hadde et hjerte av gull.

Han klemte henne hardt og holdt henne så på en armlengdes avstand. Han så på henne med sorg i blikket. – Jeg er lei meg, jenta mi. Virkelig lei meg.

Hun fikk en klump i halsen og kremtet. – Jeg vet det, Buddy. Jeg er også lei meg.

Han klemte henne igjen. – Du er altfor tynn. Og du ser sliten ut.

Hun trakk seg litt bakover, fylt av kjærlighet til mannen som nesten hadde vært like viktig for henne i oppveksten som hennes egen far. – Vet du ikke at en kvinne ikke kan være for tynn?

– Storbysludder. Han slukket sigaren og førte henne inn med armen rundt skulderen hennes. – Lilah! ropte han. – Cherry! Se hva katten har dratt med seg inn.

Cherry, Matt og Hunters yngre søster, dukket opp i kjøkkendøren. Den litt klossete, tolv år gamle piken var blitt til en uvanlig vakker kvinne. Hun var høy, med mørkt hår og samme øyne som brødrene, og hun hadde arvet morens vakre trekk og nydelige hud.

Da hun fikk øye på Avery, smilte hun stort. – Du greide det. Jeg har vært så bekymret. Hun gikk bort til Avery og klemte henne. – Det der er ikke en tur en kvinne bør ta alene.

En slik uopplyst kommentar fra en kvinne i tjueårene forbløffet Avery. Men som Matt hadde sagt tidligere, var hun ikke i storbyen lenger.

Hun gjengjeldte klemmen. – Det var ikke så ille. Drosje til Dullas, fly til New Orleans, en leiebil hit. Det verste var å få tak i bagasjen.

– Stor, dyktig karrierepike, mumlet Buddy og virket slett ikke fornøyd. – Jeg håper du hadde med deg mobiltelefon.

– Selvfølgelig. Alltid. Hun flirte til ham. – Og pepperspray i vesken.

– Pepperspray? Til hva? Dette kom fra Lilah Stevens.

– Beskyttelse, mamma, svarte Cherry.

Lilah, som fortsatt var like slank og pen som Avery husket, kom bort og grep Averys hender. – Beskyttelse? Vel, det vil du ikke trenge her. Hun møtte Averys blikk. – Avery, vennen min. Velkommen hjem. Hvordan har du det?

Avery klemte den andre kvinnens hender med tårer i øynene. – Takk, jeg har hatt det bedre.

– Jeg er så lei for det, kjæreste. Mer lei meg enn jeg kan få sagt.

– Jeg vet det. Og det betyr svært mye.

En klokke ringte på kjøkkenet. Lilah slapp Averys hender. – Det er paien.

Duften som kom fra kjøkkenet, var himmelsk. Lilah Stevens var den beste kokken i distriktet og vant alltid premie for beste kake når det var marked i området. I oppveksten hadde Avery stadig fisket etter middagsinvitasjoner.

– Hva slags pai? spurte hun.

– Jordbær. Jeg vet at du liker fersken best, men det er umulig å finne en brukbar fersken på denne tiden av året. Og de første Louisiana-bærene er kommet. De er virkelig gode.

– Dumme kvinne, avbrøt Buddy. – Det stakkars barnet er utslitt. Slutt å mase om matlagingen din og la piken få sette seg.

– Mase? Hun viftet med fingeren mot ham. – Hvis du vil ha pai, mr Stevens, blir du nødt til å komme deg bort på Azalea Café.

Han så straks angerfull ut. – Beklager, søte venn, du vet at jeg bare ertet.

– Så nå er jeg en søt venn, hva? Hun himlet med øynene og så på Avery igjen. – Du ser hva jeg har måttet holde ut med i alle disse årene?

Avery lo. Hun hadde pleid å ønske at hennes egne foreldre skulle ligne Lilah og Buddy, være kjærlige og ertelystne. I alle de årene hun hadde kjent paret hadde hun aldri hørt dem heve stemmen mot hverandre. Og når de ertet hverandre, som nå, hadde kjærligheten og respekten alltid skint gjennom.

Avery hadde ofte ønsket at moren kunne ha vært mer lik Lilah. Vennlig, utadvendt. En tradisjonell kvinne, fornøyd med seg selv. En som kunne glede seg over barna sine, og over å skape et hjem for dem og for sin mann.

Det hadde virket for Avery som om moren ikke hadde gledet seg over noen av delene, selv om hun aldri hadde sagt det høyt. Avery hadde følt morens frustrasjon og misnøye med sin plass i verden.

Nei, tenkte Avery, det var ikke helt riktig. Hun hadde vært frustrert over sitt eneste barns viltre og trassige væremåte. Hun hadde vært skuffet over datterens smak og valg.

Avery hadde ikke holdt mål i morens øyne.

Lilah Stevens hadde aldri fått Avery til å føle at hun manglet noe. Tvert imot, Lilah hadde fått henne til å føle seg både respektert og spesiell.

– Jeg skjønner, sa Avery og spilte med. – Det er skrekkelig.

– Det er det. Lilah vinket dem mot stuen. – Matt kommer nok hvert øyeblikk. Jeg må bare gjøre ferdig potetmosen og varme brødet. Så kan vi spise.

– Skal jeg hjelpe til? spurte Avery.

Som ventet var svaret nei. Buddy og Cherry førte henne inn i stuen, og Avery sank utmattet ned på sofaen. Hun ønsket hun kunne lene hodet bakover, lukke øynene og sove i en uke.

– Du har nesten ikke forandret deg, sa Buddy lavt. – Du er den samme pene piken du var den dagen du forlot Cypress Springs.

Hun hadde vært så ung den gangen. Så latterlig naiv. Hun hadde lengtet etter noe større enn Cypress Springs, noe bedre. Hadde følt at noe viktig ventet på henne utenfor denne lille byen. Hun antok hun hadde funnet det: en prestisjepreget jobb,  skribentpriser og faglig respekt, en misunnelsesverdig lønn.

Hva var alt det verdt nå? Hvis de tolv årene ikke hadde gått, hvis hun fortsatt hadde hatt alle de valgene, hva ville hun ha gjort annerledes?

Alt. Hva som helst for å ha ham her.

Hun møtte Buddys blikk. – Du aner ikke hvor mye jeg har forandret meg. Hun smilte for å gjøre ordene mindre dystre. – Hva med deg? Bortsett fra at du er like flott som før, er du fortsatt den mest fryktede og respekterte politimannen i distriktet?

– Det vet jeg ikke, mumlet han. – Det virker for meg som om det er Matt som er det nå.

– Sheriffen i West Feliciana kommune går av med pensjon neste år, sa Cherry. – Matt har tenkt å prøve å få den jobben. Hun virket stolt.

– De som har greie på det, venter at han vil vinne valget uten problemer.

Buddy nikket fornøyd. – Min sønn, øverste politimann i kommunen. Tenk deg det.

– Et ekte kriminalitetsbekjempende familiedynasti, mumlet Avery.

– Det vil ikke vare lenge. Buddy satte seg i lenestolen sin. – Jeg har snart tenkt å trekke meg tilbake. Hvis jeg hadde hatt et barnebarn å skjemme bort, ville jeg . . .

– Far, advarte Cherry. – Ikke begynn igjen.

– Tre barn, klaget han, – skuffelser alle sammen. Vennene mine har et halvt dusin barnebarn allerede. Jeg synes ikke det er rett. Han så på Avery. – Gjør du?

Avery løftet hendene og lo. – Å, nei, jeg blander meg ikke inn i dette.

Cherry mimet «takk», Buddy furtet og Avery forandret samtaleemne. – Cypress Springs vil ikke bli det samme uten deg som politimester.

– Det kommer en tid da en generasjon må gi plass for den neste. Selv om jeg ikke liker tanken, er min tid omme.

Cherry snøftet og gikk mot kjøkkenet. – Jeg vil ha et glass vin. Vil du ha et, Avery?

– Gjerne.

Avery sukket og lente hodet mot sofaryggen. Hun lukket øynene. Bilder fra fortiden dukket opp: Matt og Hunter som lekte mens foreldrene grillet i bakgården. Buddy og Lilah som tok bilder idet hun og Matt dro av sted til skoleballet. De to familiene som sang julesanger.

Gode minner. Trøstende.

– Godt å være tilbake, ikke sant? sa Buddy lavt, som om han leste tankene hennes.

Hun åpnet øynene og så på ham. – På tross av alt, ja. Jeg skulle ønske jeg hadde kommet hjem før. Etter at mor . . . jeg burde ha blitt. Hvis . . .

De tause ordene ble hengende tungt mellom dem. Hvis hun hadde blitt, ville faren kanskje ha vært i live i dag.

Cherry kom tilbake med vinen og rakte Avery glasset hennes. – Hvilke planer har du?

– Først må jeg ordne med fars begravelse. Jeg ringte Danny Gallagher i ettermiddag. Vi skal møtes etter lunsj i morgen.

– Hvor lenge blir du? Cherry satte seg i den andre enden av sofaen.

– Jeg har tatt permisjon fra Post, for jeg vet rett og slett ikke, svarte hun. – Jeg aner ikke hvor lang tid det vil ta å gå gjennom fars ting og få huset klart til salg.

– Beklager at jeg er sen.

Avery så opp da hun hørte Matts stemme. Han stod i døren til stuen og så på henne. Han hadde byttet uniformen med jeans og skjorte, og bar på en bukett med blomster.

– Jeg tok med noen blomster til mor, sa han. – Er hun på kjøkkenet?

– Du vet hvordan mor er. Cherry gikk bort til ham og kysset ham på kinnet. – Far har allerede klaget over mangelen på barnebarn her. Minn meg på å bli sen neste gang.

Matt så på Avery og flirte. – Godt jeg gikk glipp av det. Men jeg vil nok få med meg reprisen.

Buddy skulte mot de to barna sine. – Ingen barnebarn og ingen respekt. Han så mot kjøkkenet. – Lilah, brølte han, – hvor var det vi mislyktes med disse barna?

Lilah kikket ut. – Herregud, la barna være i fred, Buddy. Hun så på sønnen. – Hallo, Matt. Er de der til bordet?

– Ja, ma'am. Han gikk bort og kysset henne på kinnet og ga henne blomstene. – Noe dufter herlig.

– Kom og hjelp meg med steken. Hun så på datteren. – Vil du sette disse i en vase, Cherry?

Avery betraktet dem. Hun kunne ha tilhørt denne familien. Offisielt. Alle hadde ventet at hun og Matt skulle gifte seg.

Buddy avbrøt tankene hennes. – Har du overveid å bli? spurte han. – Dette er hjemmet ditt, Avery. Du hører til her.

Hun visste ikke hva hun skulle svare. Ja, hun var kommet hjem for å ta seg av familiesaker, men hun var også kommet for å lete etter svar. For å få fred i sjelen – ikke bare når det gjaldt farens død, men også når det gjaldt hennes eget liv.

– Gjør jeg, Buddy? Jeg har alltid følt meg som den som gikk i utakt.

– Din far mente du hørte til her.

Hun fikk tårer i øynene. – Jeg savner ham slik.

– Jeg vet det, vennen min. Det ble stille en stund. Så fortsatte Buddy: – Han kom aldri over din mors død. Måten hun døde på. Han elsket henne så høyt.

Hun hadde sittet bak rattet i bilen da hun fikk slag, på vei for å møte kusinen som var kommet til New Orleans. De skulle ha en uke sammen – handle og spise og hygge seg. Hun hadde skrenset tvers over veien og inn i en mur.

En lyd fra døråpningen fikk henne til å se opp. Lilah stod der med et fortvilet uttrykk. Matt og Cherry stod bak henne. – Det var så . . . grusomt. Hun ringte meg kvelden før hun dro. Hun hadde ikke følt seg bra, sa hun. Hun hadde fortalt Phillip om symptomene og lurt på om hun ikke burde avlyse turen. Han hadde oppfordret henne til å dra. Det feilte henne ikke noe som ikke en uke fri ville kurere. Jeg tror aldri han tilga seg selv for det.

– Han mente han burde ha skjønt det, sa Buddy. – Han følte at hvis han ikke hadde vært mer opptatt av pasientenes helse enn av sin kones, kunne han ha reddet henne.

Avery foldet de skjelvende hendene. – Jeg visste ikke det. Jeg . . . han nevnte at han følte seg ansvarlig, men jeg . . .

Hun hadde valgt å berolige ham. Forsikre ham om at ikke noe av det var hans feil.

Så hadde hun dratt sin vei.

Matt kom bort og stilte seg ved siden av henne. Han la hånden trøstende på skulderen hennes. – Det er ikke din feil, Avery, sa han.

Hun løftet hånden og la fingrene rundt hans, takknemlig for støtten. – Matt sa at far hadde oppført seg underlig. At han hadde trukket seg tilbake fra alt og alle. Men likevel . . . hvordan kunne han gjøre det han gjorde?

– Jeg ble ikke forbauset da jeg hørte hvordan han gjorde det, sa Cherry lavt. – Jeg tror du kan elske noen så høyt at du kan gjøre noe . . . ufattelig på grunn av det. Noe tragisk.

En vond stillhet la seg over dem. Avery prøvde å si noe, men greide ikke.

Heldigvis overtok Buddy. Han snudde seg mot Lilah. – Er middagen klar, kjæreste?

– Det er den. Og nå blir den kald.

– La oss spise, da, sa Buddy.

De gikk inn i spisestuen og satte seg. Buddy ba bordbønnen, og så begynte de å forsyne seg.

Avery spiste, roste maten, deltok i samtalen. Men hjertet hennes var ikke med. Det var åpenbart heller ikke noen av de andres, selv om de forsøkte å late som om alt var normalt.

Men hvordan kunne noe noensinne bli normalt igjen? I tidligere år hadde foreldrene hennes sittet sammen med henne ved dette bordet. Hun, Matt og Hunter hadde pleid å sitte sammen og hviske og tøyse.

Hun savnet Hunter, tenkte Avery. Hunter hadde vært den mest intellektuelle av dem. Ikke den mest intelligente, for både hun og Matt hadde gjort det meget bra på skolen. Men Hunter hadde hatt et skarpt, sarkastisk vidd. Han hadde vært den som beholdt fornuften når de andre bare var tåpelige.

Det forbauset henne ikke at han var blitt en dyktig advokat.

Hun nevnte ham da Lilah serverte paien. – Matt fortalte meg at Hunter har kommet tilbake til Cypress Springs. Jeg hadde håpet han ville være her i kveld.

Det ble stille rundt bordet. Avery så på dem. – Jeg beklager, sa jeg noe galt?

Buddy kremtet. – Selvfølgelig ikke, vennen min. Det er bare det at Hunter har hatt en del problemer i det siste. Ble fratatt partnerskapet i advokatfirmaet i New Orleans. Mistet visstnok nesten bevillingen også. Han flyttet tilbake hit for omtrent ti måneder siden.

– Jeg skjønner ikke hvorfor, sa Matt. – Han er jo nesten aldri sammen med familien.

– Han gjorde det bare for å såre oss, sa Cherry. – Hvis han hadde vært en ordentlig bror, en ordentlig sønn, ville han ha vært sammen med oss. I stedet . . .

Lilah reiste seg. Avery så at hun var på gråten. – Jeg henter kaffen.

– Jeg skal hjelpe deg. Cherry reiste seg. Hun så på Avery. – For å si som sant er, har Hunter aldri gjort noe annet enn å knuse hjertene våre.

